《清娱阁晚眺怀佩芳妹》
清代·鲍之蕙

空阶微雨过，高阁销烦暑。虹影驾长桥，崩云乱烟屿。

畦蛙阁阁喧，归鸟喈喈语。徘徊动远情，尺素经年阻。

忆昔垂髫时，深闺日为侣。欣看案上书，倦织窗间杼。

细字写红蕉，新词题白苎。星霜催鬓发，聚散消时序。

怅望竟何如，落霞际沙渚。

作者简介：鲍之蕙（1757-1810），清女诗人。字仲姒，又字茴香，丹徒人。之蕙著有《清娱阁吟稿》若干卷，传于世。